Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 316/05)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το σημείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: άρθρο 5

ΠΟΠ ( ) ΠΓΕ (x)

Εθνικός αριθμός φακέλου: 66

1. Αρμόδια εθνική αρχή Ονομασία: Subdirección General de Denominaciones de Calidad y Relaciones Interprofesionales y Contractuales. Dirección General de Alimentación. Subsecretaría de Agricultura, Pesca y Alimentación del Ministerio de Agricultura, Pesca y Alimentación

Διεύθυνση: Po Infanta Isabel, 1, E-28071 Madrid

Τηλ. (34) 913 47 53 94

Φαξ (34) 913 47 54 10

2. Αιτούσα ομάδα 2.1. Ονομασία: -

2.2. Διεύθυνση α) Cooperativa de fruticultors Costa Brava, SCCL Ctra. de Torroella a Verges, km 1,2 E - 17140 Ullà, Baix Empordà ( Girona )

β) Girona Fruits, SCCL Ctra. de Palamós, km 56 E - 17462 Bordils, Gironès ( Girona )

γ) Cooperativa Frutícola Empordà, SCCL D. Narcís de Ciurana, 12 E - 17470 Sant Pere Pescador, Alt Empordà ( Girona )

2.3. Σύνθεση: παραγωγός/μεταποιητής: (x) άλλος ( )

3. Τύπος του προϊόντος: Μήλα - Κατηγορία 1.6 - Φρούτα

4. Περιγραφή των προδιαγραφών

(περίληψη των όρων που προβλέπονται στο άρθρο 4 παράγραφος 2)

4.1. Ονομασία: "Manzana de Girona" ή "Poma de Girona"

4.2. Περιγραφή: Μήλα του είδους Malus domestica Borkh L των ποικιλιών των ομάδων "Golden", "Red Delicious", "Gala" και "Granny Smith". Λόγω των περιβαλλοντικών χαρακτηριστικών της ζώνης, τα μήλα παρουσιάζουν πυκνότητα κατά 1,5 έως 2 kg ανώτερη αυτής των άλλων ζωνών και των ιδίων ποικιλιών.

Ποικιλία "GOLDEN" Καρπός: χρώματος πρασινοκίτρινου και με λείο φλοιό. Μήλο μεγάλου μεγέθους.

Σάρκα: λευκωπή, συνεκτική, χυμώδης, κρουστή, με γλυκιά και πολύ αρωματική γεύση.

Δένδρο: ημι-ευθύς τρόπος ανάπτυξης, ταχεία έναρξη της παραγωγής.

Άνθος: χρώμα λευκό ροδίζον, μεγάλο και πολύ ανθεκτικό στους παγετούς.

Αντιπροσωπεύει 60 % της παραγωγής προστατευόμενων μήλων της ζώνης.

Ποικιλία "Red Delicious" Καρπός: κόκκινου χρώματος. Μεγάλο μέγεθος.

Σάρκα: λευκωπή, συνεκτική, χυμώδης, γλυκιά.

Δένδρο: λεπτεπίλεπτος τρόπος ανάπτυξης, ταχεία έναρξη της παραγωγής.

Άνθος: χρώμα λευκό ροδίζον, παραγωγικό, ελαφρώς ευαίσθητο στους παγετούς.

Αντιπροσωπεύει 20 % της παραγωγής προστατευόμενων μήλων της ζώνης.

Ποικιλία "Gala" Δίχρωμος καρπός. Φλοιός με έντονες ραβδώσεις. Μεσαίο μέγεθος.

Σάρκα: λευκή, συνεκτική, χυμώδης, λεπτή και πολύ κρουστή, με γλυκιά γεύση.

Δένδρο: ευθύς τρόπος ανάπτυξης, εύρωστο, ταχεία έναρξη της παραγωγής.

Άνθος: χρώμα λευκό ροδίζον, μεγάλο και ανθεκτικό στους παγετούς.

Αντιπροσωπεύει 5 % της παραγωγής προστατευόμενων μήλων της ζώνης.

Ποικιλία "Granny Smith" Καρπός: έντονο πράσινο χρώμα. Μεγάλο μέγεθος.

Σάρκα: λευκωπή, συμπαγής, συνεκτική και χυμώδης, υπόξινη γεύση.

Δένδρο: εύρωστος τρόπος ανάπτυξης, με χαρακτηριστική κεκλιμένη όψη, ταχεία έναρξη της παραγωγής.

Άνθος: χρώμα λευκό ροδίζον, ανθεκτικό στους παγετούς και πολύ παραγωγικό.

Αντιπροσωπεύει 15 % της παραγωγής προστατευόμενων μήλων της ζώνης.

Παράμετροι ωρίμανσης για τη συλλογή κατά ποικιλίες

>ΘΕΣΗ ΠΙΝΑΚΑ>

4.3. Γεωγραφική περιοχή: Η ζώνη παραγωγής βρίσκεται στις εκτάσεις που συναντώνται στο βορειο-ανατολικό άκρο της αυτόνομης κοινότητας της Καταλωνίας. Περιλαμβάνει όλες τις κοινότητες των καταλανικών περιφερειών της la Selva, Baix Empordà, Alt Empordà, El Gironès και Pla de l'Estany της επαρχίας Girona.

Η συνολική έκταση καλλιέργειας της ζώνης αυτής εκτείνεται σε 3650 εκτάρια. Από αυτά, 2152 εκτάρια χρησιμοποιούνται για την καλλιέργεια μήλων. Η έκταση που μπορεί να τύχει της ΠΓΕ εκτείνεται σε 1518 εκτάρια.

4.4. Απόδειξη της προέλευσης: Τα μήλα προέρχονται από δενδρώνες που βρίσκονται στη ζώνη παραγωγής και διαλέγονται και συσκευάζονται στις επιχειρήσεις που βρίσκονται στη ζώνη παραγωγής και που έχουν καταχωρηθεί στο αντίστοιχο μητρώο του Consejo Regulador. Τα μήλα που ανταποκρίνονται στα κριτήρια των ελέγχων που πραγματοποιούνται καθ'όλη τη διάρκεια της διαδικασίας παραγωγής και συσκευασίας, καθώς και στις φυσικοχημικές και οργανοληπτικές αναλύσεις, διατίθενται στο εμπόριο με την προστατευόμενη γεωγραφική ένδειξη και φέρουν τη συμπληρωματική αριθμημένη ετικέτα που εκδίδεται από το Consejo Regulador.

4.5. Μέθοδος παραγωγής: Τα μήλα των επιτρεπομένων ποικιλιών καλλιεργούνται σύμφωνα με τα κριτήρια της ολοκληρωμένης παραγωγής και συλλέγονται στο κατάλληλο στάδιο ωρίμανσης του καρπού, με τη μεγαλύτερη δυνατή φροντίδα και το ταχύτερο δυνατό.

Στις επιχειρήσεις πρώτης και δεύτερης συσκευασίας που είναι καταχωρημένες στο μητρώο, οι καρποί υπόκεινται μεταξύ άλλων στις ακόλουθες εργασίες: κατάταξη, διατήρηση (θάλαμοι κανονικής, ελεγχόμενης ατμόσφαιρας ή πολύ μικρού όγκου), συσκευασία, έλεγχος της εξωτερικής ποιότητας και σήμανση.

Το σύνολο της διαδικασίας, από την παραγωγή μέχρι τη σήμανση, πραγματοποιείται στη ζώνη παραγωγής.

4.6. Δεσμός - Ιστορικό: Η μηλιά είναι, όπως άλλα οπωροφόρα δένδρα, μια από τις από αρχαιοτάτων χρόνων παραδοσιακές καλλιέργειες των γαιών των περιφερειών Selva, Baix Empordà, Alt Empordà, Gironès, Pla de l'Estany της επαρχίας της Girona.

Το πρώτο κείμενο που αναφέρεται στην ύπαρξη της μηλιάς προέρχεται από την περιοχή la Selva. Πρόκειται για το οικόσημο της οικογένειας Massaneda που χρονολογείται από το 1300, όπου μια μηλιά κατέχει το κεντρικό τμήμα του εμβλήματος. Το όνομα Massaneda προκύπτει ίσως από την αρχαία ονομασία "Manzaneda" (μηλιά).

Ο Francisco de Zamora, στο έργο του "Diario de los viajes hechos en Cataluña" (ημερολόγιο των ταξιδιών μου στην Καταλωνία), αναφέρεται λεπτομερώς σε ότι είχε συναντήσει στις καταλανικές γαίες. Όταν περνά λοιπόν από την Plana de Bas, γράφει "...συναντάμε ήδη στην πεδιάδα αυτή δενδρώνες μηλιών". Αναφέρεται επίσης στην καλλιέργεια και στην κατανάλωση μήλων στα διάφορα χωριά, όπως στο Sant Hilari Sacalm, για το οποίο αναφέρει: "... η περιοχή αυτή έχει πολύ υψηλό βαθμό γονιμότητας και κατά τα λεγόμενα του εφημερίου αυτό οφείλεται στη χρήση των μήλων". Σχετικά με ένα μικρό χωριό κοντά στο Arbύcies γράφει: "... στην περιοχή αυτή με τις υπέροχες και ποικίλες ιδιομορφίες της, υπάρχει πληθώρα μηλιών και οι πιο ξακουστές είναι αυτές που καλούνται del ciri". Αναφερόμενος στην αγορά της Santa Coloma de Farners, την πιο σημαντική πόλη της περιφέρειας la Selva, αφηγείται: "πωλούνται πολλά κουκουνάρια και μήλα που προορίζονται για το Mahón, τη Valencia, την Cartagena, το Cάdiz και για άλλα μέρη".

Κατά συνέπεια, πρόκειται για μία αυθεντική καλλιέργεια μήλου, διότι το φρούτο αυτό είχε τεράστια σημασία στην οικονομία και στη διατροφή των κατοίκων των περιοχών αυτών και στη διατροφή των ζώων τους. Η ποικιλομορφία των ποικιλιών μήλων, καθώς και οι πολλαπλές τεχνικές διατήρησης, επέτρεπαν να υπάρχει μια συνεχής και διαφοροποιημένη προσφορά. Σύμφωνα με τον γαστρονόμο Jaume Fàbrega, "στην παραδοσιακή κουζίνα της περιοχής αυτής, το φρούτο για το οποίο υπήρχε μεγαλύτερη προτίμηση στην παρασκευή των επιδορπίων ήταν το μήλο στην παραδοσιακή του μορφή - για το οποίο συγκεντρώσαμε βιβλιογραφικές αναφορές που ανέρχονται τουλάχιστον στον XVIII αιώνα - όπως 'pomes cuites' (ψητά μήλα) (...) ή το γευστικό 'botifarra dolça amb poma' (γλυκό λουκάνικο από μήλο)".

Τα μήλα κατείχαν μια τέτοια θέση στην καθημερινή ζωή των κατοίκων των περιοχών της επαρχίας της Girona κατά τρόπο ώστε να παραμένουν ακόμα ζωντανά ανέκδοτα και παραδόσεις. Η πληθώρα των δημοτικών τραγουδιών που μιλούν για τα μήλα μαρτυρεί επίσης τη σημασία των μήλων στον πολιτισμό της Girona.

Η εκτατική καλλιέργεια μηλιών, για κατ' εξοχήν εμπορικούς σκοπούς, ανέρχεται στις αρχές του αιώνα. Κατά τη δεκαετία του '30, καταβάλλεται ήδη προσπάθεια για την παραγωγή φρούτων ποιότητας στη ζώνη αυτή με ντόπιες ποικιλίες. Κατά τα μέσα της δεκαετίας του '60, η καλλιέργεια αυτή γνωρίζει αλματώδη πρόοδο, χάρη στη δημιουργία διαφόρων συνεταιρισμών διατήρησης και εμπορίας των φρούτων αυτών σε μεγάλη κλίμακα.

- Φυσικό περιβάλλον: Η ζώνη παραγωγής των μήλων της Girona είναι μία ζώνη που παρουσιάζει ομοιογενή χαρακτηριστικά, από άποψη εδαφο-κλιματολογικών συνθηκών, που δημιουργούν ευνοϊκές συνθήκες για την καλλιέργεια των μήλων. Χάρη στο σύνολο των παραγόντων αυτών, τα μήλα της Girona παρουσιάζουν έντονα χαρακτηριστικά γεύσης και συνεκτικότητας, που χαίρουν της εκτίμησης και της αναγνώρισης του καταναλωτή.

Τα εδάφη της ζώνης αυτής προήλθαν από υλικά που έχουν πρόσφατα μεταφερθεί από τους ποταμούς, και δημιουργούν κατ' αυτόν τον τρόπο μία επίπεδη τοπογραφική διαμόρφωση, η οποία μειώνει στο ελάχιστο τα προβλήματα διάβρωσης και εξασφαλίζει μία καλή στράγγιση των εδαφών.

Το κλίμα είναι μεσογειακού τύπου με ήπιες και δροσερές θερμοκρασίες και με πολύ έντονες αντιθέσεις μεταξύ ημέρας και νύχτας. Οι αποκλίσεις αυτές, συνδυαζόμενες με μία σχετική υγρασία και με μία μεγάλη ηλιοφάνεια κατά το τέλος του καλοκαιριού, προσδίδουν στους καρπούς έναν ωραίο χρωματισμό και μία υψηλή περιεκτικότητα σε σάκχαρα.

- Συνθήκες καλλιέργειας: Αποστάσεις φύτευσης: αποστάσεις μεταξύ των δένδρων: 1-1,80 m· με απόσταση μεταξύ των σειρών: 3,5-4 m· πυκνότητα δενδροφυτείας: 2000-3000 φυτά ανά εκτάριο.

Οι σειρές των δένδρων έχουν προσανατολισμό από τον Βορρά προς τον Νότο, προκειμένου τα φύλλα και οι καρποί να δέχονται ομοιογενή φωτισμό. Σύστημα ανάπτυξης στον κεντρικό άξονα.

Όργωμα και κλάδεμα: ανταποκρίνονται στα πλέον σύγχρονα κριτήρια των καλλιεργητικών μεθόδων. Απομάκρυνση των πλέον παλαιών στοιχείων με ένα σύστημα μακριού κλαδέματος, αναζητώντας τη φυσική ισορροπία του δένδρου, πράγμα που επιτρέπει την σωστή είσοδο του φωτός και την παραγωγή καρπών ποιότητας.

Συλλογή: Η συλλογή αρχίζει κατά τα μέσα Αυγούστου για την ποικιλία Gala, το Σεπτέμβριο για την ποικιλία Golden και Red Delicious, και κατά τα μέσα/τέλος Οκτωβρίου για την ποικιλία Granny Smith. Η συλλογή πραγματοποιείται, σε όλες τις περιπτώσεις, σύμφωνα με φυσικοχημικές παραμέτρους που έχουν προκαθοριστεί: Μέτρο διαπερατότητας, διαθλασιομετρικός δείκτης (Brix) και περιεκτικότητα σε άμυλο διαφοροποιούν την ημερομηνία συλλογής από ένα έτος στο άλλο.

4.7. Δομή του ελέγχου Ονομασία: Calitax

Διεύθυνση: Tuset, 10, E-08006 Barcelona

Τηλ. (34) 932 17 27 03

Η εταιρεία Calitax ανταποκρίνεται στο πρότυπο EN 45011 για τα μήλα.

4.8. Σήμανση: Οι ετικέτες εγκρίνονται από το Consejo Regulador. Φέρουν, κατ' ευανάγνωστο τρόπο, την ένδειξη "Indicaciόn Geográfica Protegida Manzana de Girona" ή "Poma de Girona". Οι συμπληρωματικές ετικέτες απαριθμούνται και αποστέλλονται από το Consejo Regulador.

4.9. Εθνικές απαιτήσεις - Νόμος αριθ. 25/1970 της 2ας Δεκεμβρίου 1970 σχετικά με το καθεστώς της αμπέλου, του οίνου και των αλκοολούχων ποτών.

- Διάταγμα αριθ. 835/1972 της 23ης Μαρτίου 1972, κανονισμός εφαρμογής του νόμου αριθ. 25/1970.

- Διάταγμα της 25ης Ιανουαρίου 1994 για τον προσδιορισμό της αντιστοιχίας μεταξύ της ισπανικής νομοθεσίας και του κανονισμού (ΕΟΚ) αριθ. 2081/92, όσον αφορά τις ονομασίες προέλευσης και τις γεωγραφικές ενδείξεις των γεωργικών προϊόντων και των τροφίμων.

- Βασιλικό διάταγμα αριθ. 1643/99 της 22ας Οκτωβρίου 1999 για τη ρύθμιση της διαδικασίας υποβολής των αιτήσεων εγγραφής στο κοινοτικό μητρώο προστατευομένων ονομασιών προέλευσης και προστατευομένων γεωγραφικών ενδείξεων.

Αριθ. ΕΚ: G/ES/00154/2000.19.04

Hμερομηνία παραλαβής του πλήρους φακέλου: 15 Μαΐου 2002